SAKP sê Zuma soek vergelding met kabinetskommeling | Maroela Media
SAKP sê Zuma soek vergelding met kabinetskommeling
Dr. Blade Nzimande is Dinsdag van sy pos as minister van hoër onderwys in pres. Zuma se jongste kabinetskommeling onthef. Foto: Ntswe Mokoena
Die Suid-Afrikaanse Kommunistiese Party (SAKP) beskou pres. Jacob Zuma se besluit om dr. Blade Nzimande uit sy pos as minister van hoër onderwys en opleiding te onthef in sy jongste kabinetskommeling as 'n direkte aanval op die party.
Nzimande, wat voorheen 'n ondersteuner van Zuma was, is die algemene sekretaris van die SAKP. Die party is een van die alliansievennote van die ANC.
Die SAKP het vroeër vandag tydens 'n mediakonferensie ná die kabinetskommeling bevestig Nzimande is van sy ontheffing ingelig nadat die skuiwe aan die media oorgedra is.
"Zuma tree heeltemal outoritêr op, hy het die alliansie se protokolle blatant geïgnoreer en die alliansie se verhouding in troebel, onbekende waters gedompel. Ons verwerp hierdie die jongste kabinetskommeling wat die alliansie op die randjie van disintegrasie dryf. Dit is niks minder nie as 'n berekende verwydering van kameraad Blade en 'n direkte aanval op die SAKP," het Solly Mapaila, tweede adjunk sekretaris-generaal van die SAKP, gesê.
Volgens Mapaila is die jongste kabinetskommeling niks anders nie as 'n vergelding van Zuma se kant vir die oproepe van die SAKP en Cosatu, die ANC se ander alliansievennoot, vir die president om te bedank.
"Dit is 'n bekende feit dat die kwaadwilligheid van korrupsie, bestuursverval en staatskaping eksponensieel vererger het onder die onbevoegdheid van pres. Zuma en sy vriende, die Gupta-familie.
"As die president dink hy kan die SAKP se mond snoer en ons verhoed om hierdie probleme te ontbloot deur Nzimande uit die kabinet te verwyder, maak hy 'n reusefout. Dit sal ons party net nog meer toegewyd maak in die stryd teen korrupsie en staatskaping."
Volgens die SAKP moet 'n kabinetskommeling gebruik word om die staat te versterk, maar in hierdie geval was die bedoeling net om die faksie wat Zuma ondersteun se hand te versterk. Die SAKP glo ook die kabinetskommeling is 'n poging van Zuma om te verseker dat sy kandidaat tydens die Desember-leierskonferensie van die ANC as opvolger verkies word.
Mapaila het tydens 'n mediakonferensie kort ná die bekendmaking van die jongste kabinetskommeling gesê die SAKP sal nie toelaat dat die alliansievennootskap vou nie, maar dat die party hom nie sal laat beheer deur Zuma se patronaatskap nie.
ANC Blade Nzimande Jacob Zuma kabinetskommeling sakp
Toerismesentrum in Limpopo brand af
Ek wonder of zuma weet wat hy doen..hy bedink seker die skommelings wanr hy slaap. Dis reg SAKP moenie toelaat dat hy julle alliansie vennoot vou nie.
So presies hoe sterk is die SAKP op st eie? Ek bedoel…kommunisme as beginsel self? Maar dan is dit Afrika en selfs n Sneeu Plaas in die Karoo sal sin maak. Almal.dreig en blaas rook maar Zuma funksuoneer bloot op sy eie magsbasis. Onaantasbaar, gewetenloos
En kern korrup. Totsiens SA! Viva Zuptopia
Ag en daar trap Zuma vir Dr Blade Nzimande in die rug, goeie ondersteuning van die president . Baie manne wat in die laaste dae die skok van hulle lewe kry en sien hulle kan nie vir Zuma vertrou nie.
Die SAKP raas en blaas ook maar net. Glo my, met die vlg verkiesing staan hulle weer bankvas agter die ANC. Oom Zuma weet dit maar net te goed. Daarom kan hy maak soos hy smaak.